**Īsā cikla profesionālās augstākās izglītības**

**studiju programmas “Civilā drošība un aizsardzība”**

**studējošo aptaujas rezultātu analīze**

No studējošo aptaujas rezultātiem secināms, ka 76% studējošo docēšanas kvalitāti novērtē augstā līmenī un norāda, ka pirmajā nodarbībā mācībspēki iepazīstināja ar studiju kursa saturu, informēja par to, kā tiks vērtēti studiju rezultāti, turklāt mācībspēki sniedz visu nepieciešamo atbalstu, lai palīdzētu sasniegt studiju rezultātus. Arī 76% studējošo skaidras patstāvīgā darba apjoma prasības un pārbaudes formas, tikpat daudz studējošo apgalvo, ka no docētājiem saņemtā atgriezeniskā saite (novērtējums par veiktajiem uzdevumiem, rekomendācijas u.c.) ir pietiekama. Iepriekšminētais rādītājs sasaistāms ar Covid-19 ārkārtas situāciju un attālināto studiju formu, kad nebija pilnvērtīga tieša studējošo un docētāju kontakta, t. sk. komunikācija notika elektroniskā veidā. Iespējams, ne visi studējošie var attālināti pienācīgā kārtā precizēt vai noskaidrot, viņuprāt, nepietiekami saņemto informāciju. Ņemot vērā arī to, ka visa komunikācija noritēja elektroniskā formā, iespējams, docētājiem nepietika laika paplašinātai e-pasta saziņai ar visiem studējošajiem.

No aptaujas rezultātiem arī secināms, ka studējošo lielākā daļa – 67%, apgalvo, ka ir pietiekams nodrošinājums ar vieslektoriem. Dēļ ārkārtas situāciju izsludināšanu un dažādiem ierobežojumiem bija ierobežota Erasmus+ mobilitāte.

76% studējošo norāda, ka studiju kursu saturs savstarpēji nedublējas un nodrošinājums ar studijām nepieciešamo literatūru, metodiskajiem materiāliem ir pietiekams. Iepriekšminētais arī saistāms ar ilgstošām attālinātām studijām un ierobežotu pieeju bibliotēku resursiem. Viena no papildiespējām studējošiem bija izmantot interneta vidē atrodamos avotus, kuri ne vienmēr ir pieejami pilnā apjomā un latviešu valodā.

Uz jautājumu “Kā vērtējat DU materiāltehnisko bāzi? (auditorijas, bibliotēku, datortehniku u.c.)” studējošie, galvenokārt, atbildēja šādi: “Mani viss apmierina”, “Man viss patīk”, “Viss ļoti labi, pilnībā pietiek”, “Viss ir pieejams, auditorijas ir lielas, aprīkotas ar visu nepieciešamo”, “Viss labi”, “Sanāk praktiski neizmantot”, “Dažas grāmatas DU bibliotēkas krājumā diemžēl ir pieejamas tikai lasītavā un nav iespējas izņemt”, “Auditorijas ir novecojušas (mēbeles, aprīkojums)”.

Gandrīz visus studējošos (95%) apmierina studiju programmā iekļautie studiju kursi, to sadalījums pa semestriem un apjoms. 85% studējošo apmierina prakses norises laiks, saturs un vieta. 67% studējošo norāda, ka apmeklē gandrīz visas nodarbības, 14% – apmēram pusi nodarbību. Visi aptaujātie norādīja, ka studiju procesā izmanto e-studiju vidi, norādot, ka tas ir ļoti ērti.

Diemžēl 95% studējošo norādīja, ka nav piedalījušies Erasmus+ aktivitātēs. Vērtējot šādu atbildi, piebilstams, ka studējošo mobilitāti savstarpējā saistībā ietekmēja ne tikai Covid-19 ierobežojumi, bet arī tas, ka lielākā daļa studējošo ir nodarbināti un nevar pamest darba vietu.

Studējošie norādīja šādus priekšlikumus studiju kvalitātes uzlabošanai:

* Padomāt par strādājošiem studentiem, kuri ir dienesta, kā varētu atvieglot sadarbību;
* Mājas darbus lektori varētu ievietot Moodle vidē. Tad būtu vieglāk sekot tiem līdzi, jo mēs veidojam kopsavilkumu paši, lai nepalaistu, nepazaudēt un laicīgi atsūtīt mājas darbus;
* DU personālam, skolotajam, docētājiem u.c. vajag runāt un mācīt arī bilingvāli krievu valodā.

Ņemot vērā studējošo priekšlikumus studiju kvalitātes paaugstināšanai, nepārtraukti tiek uzlabota un pilnveidota e-studiju vide, t. sk. uzlabots e-studiju vides Moodle funkcionāls un pārskatāmība, lai lietotājam ir vieglāk atrast/ievietot neieciešamo informāciju. Turklāt novērstas tehniskās nepilnības nodarbību saraksta izveidē un atspoguļošanā. Studiju programma īstenota valsts valodā, par ko studējošie informēti pirms dokumentu iesniegšanas DU. Nepieciešamības gadījumā, studentam atsevišķi vēršoties pie docētāja, docētāji var sniegt atbildes un palīdzēt studentam arī svešvalodā.

**Profesionālā maģistra studiju programmas “Darba aizsardzība” (47862)**

**studējošo aptaujas rezultātu analīze**

Katra studiju gada noslēgumā tiek organizēta studējošo anonīma aptauja. Tā tiek veikta, lai vērtētu un turpmāk uzlabotu studiju procesa organizēšanas kvalitāti, kā arī lai iegūtu priekšstatu par studentu attieksmi pret studiju procesa nodrošinājumu ar mācību un metodisko literatūru, datortehnikas un Interneta pieejamību un izmantošanu, sadarbību ar mācībspēkiem, nodrošinājumu ar vieslektoriem, izvēles kursu piedāvājumu. Anketā tiek piedāvāta iespēja novērtēt konkrētu kursu svarīgumu, pasniegšanas līmeni un no studentu viedokļa nepieciešamās izmaiņas kursa apjomā (palielināt vai samazināt). Pēdējos gados šo aptauju koordinē DU Studiju kvalitātes novērtēšanas centrs (SKNC). Kopš 2014. gada DU darbojas vienotā aptaujas datu elektroniskā apstrādes sistēma. Līdztekus formālajai izvērtēšanai, dažkārt semināros docētāji piedāvā izvērtēt nodarbības norisi un sasniegtos rezultātus, un tas dod iespēju izdarīt secinājumus par darba kvalitāti. Aptauju rezultāti tiek apspriesti katedras sēdēs un tiek ņemti vērā studiju programmu kvalitātes uzlabošanā. Daudzi studenti, kuri pārsvarā ir strādājošie dažādos uzņēmumos, gan uzskata, ka anketēšana nav īpaši vajadzīga un efektīva, dodot priekšroku atklātai diskusijai.

2018./2019. studiju gada studējošo aptaujā piedalījās 12 pirmā un 10 otrā st.g. studējošie. Veiktās aptaujas liecina, ka kopumā studējošie augstu vērtē lielāko daļu studiju kursu pasniegšanas līmeni, kursu saturu, apjomu, prakses norises vietu un laiku. Docēšanas kvalitāti studiju programmā aptaujātie pārsvarā vērtē kā augstu – pilnībā piekrīt 27,27%, daļēji piekrīt 27,27%.

2019./2020. studiju gadā aptaujā piedalījās tikai 5 no 25 PMSP “Darba aizsardzība” studējošajiem.

2020./2021. studiju gada studējošo aptaujāspiedalījās seši studējošie. Docēšanas kvalitāti studiju programmā aptaujātie vērtē kā augstu un daži atbildi nav norādījuši.

Studējošie pārsvarā ir apmierināti ar to, ka pirmajā nodarbībā mācībspēki iepazīstināja ar studiju kursa saturu, informēja par to, kā tiks vērtēti studiju rezultāti - daļēji piekrīt 33,33%. Studējošie pārsvarā ir apmierināti ar to, ka mācībspēki studiju kursā sniedza visu nepieciešamo atbalstu, lai palīdzētu sasniegt definētos studiju rezultātus - pilnībā piekrīt 16,67% daļēji piekrīt 16,67%, pilnībā nepiekrīt 16,67%, nav vērtējuma 50,00%.

2021./2022. studiju gada aptaujas rezultāti praktiski sakrīt ar iepriekšējā gada aptaujas rezultātiem un ir izteikti pozitīvi. Vērā ņemama studentu vēlme programmas ietvaros iegūt sertifikātu ugunsdrošībā, kas tagad ir nodrošināts.

Apkopojot PMSP “Darba aizsardzība” 2022./2023. studiju gadā aptaujas rezultātus, kurā piedalījas 3 pirmā un 5 otrā st.g. studējošie var secināt, ka kopumā studējošie studiju kvalitāti PMSP “Darba aizsardzība” novērtē augsti. Tāpat arī DU materiāltehniskā bāze tika novērtēta labi. Studiju programmas kopējā struktūra pamatā apmierina. Visi respondenti atbildēja, ka studiju procesā tika izmantota e-studiju vide MOODLE tika izmantota ļoti sistemātiski.

Studējoši nav norādījuši uz problēmām studiju procesā.

Studējošo aptaujas rezultāti parāda, ka 60% studējošo docēšanas kvalitāti novērtē augstā līmenī. 60% studējošo norāda, ka pirmajā nodarbībā mācībspēki iepazīstina ar studiju kursa saturu, informē par to, kā tiks vērtēti studiju rezultāti, savukārt 80% respondentu norāda, ka mācībspēki studiju kursā sniedz visu nepieciešamo atbalstu, lai palīdzētu sasniegt studiju rezultātus. 60% studējošo ir skaidras studējošo patstāvīgā darba apjoma prasības un pārbaudes formas, tikpat daudz studējošo apgalvo, ka no docētājiem saņemtā atgriezeniskā saite. Šo salīdzinoši zemo rādītāju varētu saistīt ar pēdējos 3 gados attālināto studiju formu, kad nav tieša studējošo un docētāju kontakta, komunikācija galvenokārt norit elektroniskā veidā un, iespējams, docētājiem vienkārši nepietiek laika plašākai e-pasta saziņai ar visiem studējošajiem.

Nedaudz mazāk par pusi studējošo apgalvo, ka vieslektoru skaits ir pietiekams, ko var saistīt ar būtiski ierobežotu ERASMUS+ mobilitātei Covid-19 situācijas dēļ.

Vairāk par pusi studējošo norāda, ka studiju kursu saturs savstarpēji nedublējas, 60% studējošo min, ka nodrošinājums ar studijām nepieciešamo literatūru un metodiskajiem materiāliem ir pietiekams. Tas atkal ir saistīts ar ilgstošām attālinātām studijām un ierobežotu pieeju bibliotēku resursiem un grāmatām (bibliotēkas klātienē neapkalpoja studējošos un docētājus Covid-19 ierobežojumu dēļ). Vienīgā iespēja studējošajiem bija izmantot globālajā tīmeklī atrodamos avotus, kuri latviešu valodā gandrīz nav pieejami.

Uz jautājumu “Kā vērtējat DU materiāltehnisko bāzi? (auditorijas, bibliotēku, datortehniku u.c.)” studējošie sniedza tādas atbildes kā “Atbilstoša”, “Pozitīvi”, “Ļoti kvalitātīvi”, “Ļoti labi”.

Visus studējošos pilnībā apmierina vai pamatā apmierina studiju programmā iekļautie studiju kursi, to sadalījums pa semestriem un apjoms.

100% studējošo (1.kurss) un 67% studējošo (2.kurss) norāda, ka apmeklē gandrīz visas nodarbības. 100% studējošo studiju procesā izmanto e-studiju vidi, norādot, ka materiāli pieejami tikai dažos studiju kursos. Tikpat daudz studējošo apgalvo, ka docētāji pietiekami izmantoja tiešsaistes platformas nodarbību vadīšanai. Tas ir likumsakarīgi, jo nodarbības pārsvarā notika attālinātā formā pandēmijas ierobežojumu dēļ.

Diemžēl 80% studējošo atbild, ka nav piedalījušies ERASMUS+ aktivitātēs. Analizējot šo atbildi, var piebilst, ka studējošo mobilitāti ietekmēja studējošo nodarbinātība uzņēmumos un Covid-19 ceļošanas ierobežojumi.

Katru gadu analizējot anketas tiek ņemts vērā studentu redzējums un tiek pārskatīts studiju programmas saturs, īstenošana un iespējas to uzlabot. Tāpēc anketās iegūtie rezultāti ļoti palīdz studiju procesa pilnveidošanā. Pārskata periodā studenti novērtējuši programmas kā labas, bet pēdējā laikā izteikuši nepieciešamību pēc to uzlabojumiem.

Analizējot studējošo aptaujas rezultātus var secināt, ka lielākā daļa studentu ir apmierināta ar studijām studiju programmā. Par pamatu tam tiek ņemts pietiekami augstais docētāju pasniegšanas līmenis, kā arī prasību līmenis pozitīva vērtējuma iegūšanai par studiju kursu apguvi. Studējošo viedoklis ir, ka programmas resursi atbilst studiju programmas izvirzītajiem mērķiem. Studiju programmas īstenošanas gaitā studējošiem ir nodrošināta individuāla pieeja un atgriezeniskā saite. Tiek nodrošināta palīdzība un akadēmiskā personāla konsultācijas studējošiem, kā arī notiek starprezultātu pārbaude, lai studiju procesā nodrošinātu studiju programmas rezultātu sasniegšanu paredzētajā laikā un studēšanas motivācijas paaugstināšanu.

No studiju virziena vadības puses tiek uzturēts dialogs ar darba devējiem, jo tas palīdz uzturēt, kā arī uzlabot piedāvāto studiju programmu kvalitāti. Studiju virziena komisijā, kas pieņem lēmumus par programmu saturu un izmaiņām tajās, ir iesaistīti darba devēju pārstāvji. Darba devēju ieteikumiem ir svarīga loma studiju programmas kvalitātes uzlabošanā. Kā ļoti vērtīgs ieguvums studiju programmai jāmin fakts, ka noslēgumu darbu aizstāvēšanā ir iesaistīti darba devēju nozares pārstāvji. Līdz ar to viņi paši redz un var novērtēt studiju programmas sasniegtos rezultātus.

*Kopīgās PMSP Ekonomiskā drošība studējošo aptauju rezultāti tiks apkopoti studiju gada beigās.*